CELEX: C2005/093/68
Language: da
Date: 2005-04-16 00:00:00
Title: Sag T-48/05: Sag anlagt den 28. januar 2005 af Yves Franchet og Daniel Byk mod Kommissionen for De Europæiske Fællesskaber

16.4.2005   
            
            
               DA
            
            
               Den Europæiske Unions Tidende
            
            
               C 93/36
            
         Sag anlagt den 28. januar 2005 af Yves Franchet og Daniel Byk mod Kommissionen for De Europæiske Fællesskaber
   (Sag T-48/05)
   (2005/C 93/68)
   Processprog: fransk
   Ved De Europæiske Fællesskabers Ret i Første Instans er der den 28. januar 2005 anlagt sag mod Kommissionen for De Europæiske Fællesskaber af Yves Franchet, Nice (Frankrig) og Daniel Byk, Luxembourg, ved avocats Georges Vandersanden og Laure Levi.
   Sagsøgerne har nedlagt følgende påstande:
   
               —
            
            
               Kommissionen tilpligtes for de begåede fejl at betale sagsøgerne erstatning for den af dem lidte økonomiske og ikke-økonomiske skade, hvilket beløb foreløbigt og efter billighed opgøres til 1 mio. EUR.
            
         
               —
            
            
               Kommissionen tilpligtes at betale sagens omkostninger.
            
         Søgsmålsgrunde og væsentligste argumenter:
   Sagsøgerne blev af OLAF beskyldt for at have gjort sig skyldige i strafbare overtrædelser med hensyn til forvaltningen af en række sager vedrørende Eurostat. Sagsøgerne er af den opfattelse, at de foranstaltninger, som efterfølgende blev truffet af Kommissionen, er behæftet med processuelle fejl, og ikke overholder sagsøgernes grundlæggende rettigheder.
   Ifølge sagsøgerne har OLAF begået fejl ved at videresende sagen med de rejste beskyldninger til de franske og luxembourgske retsinstanser uden at underrette sagsøgerne eller Kommissionen herom. OLAF har desuden tilsidesat fortrolighedsprincippet, princippet om formodet uskyldighed, princippet om god forvaltningsskik og artikel 9 i forordning 1073/1999 (1), retten til kontradiktion og begrundelsespligten. Sagsøgerne har desuden anført, at OLAF ikke har villet give dem adgang til visse dokumenter og endelig påstået, at OLAF's behandling af sagerne ikke er sket inden for en rimelig frist og er i strid med artikel 6 og 11 i forordning 1073/1999.
   Sagsøgerne har ligeledes anført, at Kommissionen har begået fejl ved ikke at sikre fortrolighed og ved ikke at overholde de grundlæggende rettigheder, navnlig retten til kontradiktion og princippet om formodet uskyldighed. Sagsøgerne har desuden kritiseret Kommissionen for at have handlet selvmodsigende og for at have forøget procedurerne, for at have tilsidesat princippet om god forvaltningsskik og endelig for ikke at have givet dem adgang til de af OLAF's dokumenter, der er i Kommissionens besiddelse.
   Sagsøgerne har anført, at disse fejl har bevirket, at de har lidt ikke-økonomisk og økonomisk skade.
   
      (1)  Europa-Parlamentets og Rådets forordning (EF) nr. 1073/1999 af 25.5.1999 om undersøgelser, der foretages af Det Europæiske Kontor for Bekæmpelse af Svig (OLAF)(EFT L 136, s. 1).